## Pravilnik o iskaznicama inspektora telekomunikacija i ovlaštenog radnika Hrvatske agencije za telekomunikacije

### NN 133/2004 (24.9.2004.), Pravilnik o iskaznicama inspektora telekomunikacija i ovlaštenog radnika Hrvatske agencije za telekomunikacije

# MINISTARSTVO MORA, TURIZMA, PROMETA I RAZVITKA

2380

Na
temelju članka 113. stavka 6. Zakona o telekomunikacijama (»Narodne novine«,
broj 122/03., 158/03. i 60/04.) ministar mora, turizma, prometa i razvitka
donosi

## PRAVILNIK

### O ISKAZNICAMA INSPEKTORA TELEKOMUNIKACIJA I OVLAŠTENOG RADNIKA HRVATSKE AGENCIJE ZA TELEKOMUNIKACIJE

SadrŽaj Pravilnika

Članak
1.

Ovim se Pravilnikom propisuje oblik i sadržaj
iskaznice koju nosi inspektor telekomunikacija te oblik i sadržaj iskaznice
koju nosi ovlašteni radnik Hrvatske agencije za telekomunikacije (u daljnjem
tekstu: ovlašteni radnik Agencije), postupci u slučaju vraćanja i privremenog
oduzimanja iskaznica, gubitka ili nestanka iskaznica, vođenje popisa izdanih i
vraćenih iskaznica, te način zamjene iskaznica.

Oblik i sadrŽaj iskaznice inspektora telekomunikacija

Članak
2.

(1)
Iskaznica inspektora telekomunikacija sastoji se od pokaznice i službene značke.

(2) Pokaznica iz stavka 1. ovoga članka otiskana je
na punijem papiru bijele boje, pravokutnog oblika veličine 90¤60 mm, koji se
nalazi u prozirnom uvezu od plastične mase.

(3)
Pokaznica iz stavka 1. ovoga članka sadrži:

a) na
prednjoj stranici:

1. grb Republike Hrvatske u boji,

2. natpis: »REPUBLIKA HRVATSKA«,

3. natpis: »Ministarstvo mora, turizma, prometa i
razvitka«,

4. naziv: »ISKAZNICA INSPEKTORA TELEKOMUNI­KA­­­CIJA«,

5. broj iskaznice,

6. mjesto za sliku nositelja iskaznice, veličine
28 x 32 mm,

7. ime i prezime nositelja iskaznice;

b) na poleđini:

8. opis ovlasti nositelja iskaznice,

9. mjesto i nadnevak izdavanja iskaznice,

10. mjesto za vlastoručni potpis nositelja iskaznice,

11. mjesto za pečat i potpis ministra nadležnog za
telekomunikacije.

(4) Obrazac pokaznice iz stavka 1. ovoga članka dan
je u Prilogu 1.a ovoga Pravilnika kao njegov sastavni dio.

(5) Službena značka iz stavka 1. ovoga članka
okruglog je oblika, promjera 56 mm, a izrađena je od kovine, s mjedenom ili
kromiranom podlogom. Na vanjskom rubu izveden je hrvatski pleter u mjedenom
reljefu zlatne boje, na kojem su istaknuta slova »RH« (Republika Hrvatska),
veličine 5 mm. U središtu službene značke na zrakasto srebrnastom okruglom
polju nalazi se grb Republike Hrvatske izveden u crvenom i bijelom emajlu,
visine 16 mm. Ispod grba proviruje stilizirani znak munje zlatne boje, s vrhom
usmjerenim u gornji lijevi kut središnjeg polja. U gornjem dijelu kružnog
poniklanog prstena, između hrvatskog pletera i središnjeg polja, plavim emajlom
ispisane su riječi: »INSPEKTOR TELEKOMUNIKACIJA«. Donjim dijelom službene znač­ke
proteže se poniklana lenta koja djelomično pokriva hrvatski pleter i na kojoj
je plavim emajlom upisan troznamenkasti serijski broj službene značke. Službena
značka izrađena je u niskom reljefu, tako da su hrvatski pleter i grb Republike
Hrvatske izbočeni, dok se serijski broj službene značke utiskuje. Na stražnjoj
strani službene značke nalazi se lisnata opruga od perne bronce. Službena značka
pričvršćuje se na stražnjoj strani na kožni povez uz pomoć navoja s maticom ili
na drugi prikladan način.

(6) Obrazac službene značke iz stavka 1. ovoga članka
dan je u Prilogu 1.b ovoga Pravilnika kao njegov sastavni dio.

Članak 3.

(1)
Inspektor telekomunikacija nosi iskaznicu iz članka 2. ovo­ga Pravilnika, kojom
dokazuje svoj identitet i ovlasti u obav­ljanju poslova inspekcijskog nadzora,
u kožnom povezu.

(2) Kožni povez iz stavka 1. ovoga članka crne je
boje i tro­stru­kog pregiba, a veličina svakog pregiba je 80¤120 mm. U pred­­njem
pregibu kožnog poveza, s unutarnje strane, smještena je pokaznica, a na
unutarnjem pregibu kožnog poveza, u donjem dijelu, smještena je službena značka
iz članka 2. ovoga Pravilnika.

(3) Na prednjoj strani kožnog poveza iz stavka 1.
ovoga članka zlatnom je bojom utisnut grb Republike Hrvatske, ispod kojeg su
utisnute riječi: »REPUBLIKA HRVATSKA – INSPEKTOR TELEKOMUNIKACIJA«.

Članak
4.

(1)
Iskaznica inspektora telekomunikacija smije se upotrebljavati samo u svrhu
obavljanja poslova inspekcijskog nadzora u okviru nadležnosti utvrđene Zakonom
o telekomunikacijama i dru­gim propisima, a svaka zlouporaba iskaznice povlači
odgovornost u skladu s posebnim propisima.

(2)
Iskaznicu inspektora telekomunikacija zabranjeno je davati na uporabu drugim
osobama.

Članak
5.

(1)
Iskaznicu inspektora telekomunikacija s pripadajućim kožnim povezom izdaje
ministarstvo nadležno za telekomunikacije.

(2)
Iskaznicu inspektora telekomunikacija potpisuje ministar nadležan za
telekomunikacije.

Oblik i sadrŽaj iskaznice ovlaŠtenog radnika Agencije

Članak
6.

(1)
Iskaznica ovlaštenog radnika Agencije sastoji se od pokaznice i službene značke.

(2)
Pokaznica iz stavka 1. ovoga članka otiskana je na punijem papiru bijele boje,
pravokutnog oblika veličine 90¤60 mm, koji se nalazi u prozirnom uvezu od
plastične mase.

(3)
Pokaznica iz stavka 1. ovoga članka sadrži:

a) na
prednjoj stranici:

1. grb
Republike Hrvatske u boji,

2.
natpis: »REPUBLIKA HRVATSKA«,

3.
natpis: »Hrvatska agencija za telekomunikacije«,

4.
naziv: »ISKAZNICA OVLAŠTENOG RADNIKA HRVATSKE AGENCIJE ZA TELEKOMUNIKACIJE«,

5. broj
iskaznice,

6.
mjesto za sliku nositelja iskaznice, veličine 28¤32 mm,

7. ime
i prezime nositelja iskaznice;

b) na
poleđini:

8. opis
ovlasti nositelja iskaznice,

9.
mjesto i nadnevak izdavanja iskaznice,

10.
mjesto za vlastoručni potpis nositelja iskaznice,

11.
mjesto za pečat i potpis predsjednika Vijeća Hrvatske agencije za
telekomunikacije.

(4)
Obrazac pokaznice iz stavka 1. ovoga članka dan je u Prilogu 2.a ovoga
Pravilnika kao njegov sastavni dio.

(5) Službena
značka iz stavka 1. ovoga članka okruglog je oblika, promjera 56 mm, a izrađena
je od kovine, s mjedenom ili kromiranom podlogom. Na vanjskom rubu izveden je
hrvatski pleter u mjedenom reljefu zlatne boje, na kojem su istaknuta slova
»RH« (Republika Hrvatska), veličine 5 mm. U središtu službene značke na
zrakasto srebrnastom okruglom polju nalazi se grb Republike Hrvatske izveden u
crvenom i bijelom emajlu, visine 16 mm. Ispod grba proviruje stilizirani znak
munje zlatne boje, s vrhom usmjerenim u gornji lijevi kut središnjeg polja. U
gornjem dijelu kružnog poniklanog prstena, između hrvatskog pletera i središnjeg
polja, plavim emajlom ispisane su riječi: »OVLAŠTENI RADNIK HRVATSKE AGENCIJE
ZA TELEKOMUNIKACIJE«. Donjim dijelom službene značke proteže se poniklana lenta
koja djelomično pokriva hrvatski pleter i na kojoj je plavim emajlom upisan
troznamenkasti serijski broj službene značke. Službena značka izrađena je u
niskom reljefu, tako da su hrvatski pleter i grb Republike Hrvatske izbočeni,
dok se serijski broj službene značke utiskuje. Na stražnjoj strani službene značke
nalazi se lisnata opruga od perne bronce. Službena značka pričvršćuje se na
stražnjoj strani na kožni povez uz pomoć navoja s maticom ili na drugi
prikladan način.

(6) Obrazac službene značke iz stavka 1. ovoga članka
dan je u Prilogu 2.b ovoga Pravilnika kao njegov sastavni dio.

Članak 7.

(1) Ovlašteni radnik Agencije nosi iskaznicu iz članka
6. ovoga Pravilnika, kojom dokazuje svoj identitet i ovlasti u obav­ljanju
poslova kontrole, u kožnom povezu.

(2) Kožni povez iz stavka 1. ovoga članka crne je
boje i trostrukog pregiba, a veličina svakog pregiba je 80¤120 mm. U pred­njem
pregibu kožnog poveza, s unutarnje strane, smještena je pokaznica, a na
unutarnjem pregibu kožnog poveza, u donjem dijelu, smještena je službena značka
iz članka 6. ovoga Pravilnika.

(3) Na prednjoj strani kožnog poveza iz stavka 1.
ovoga članka zlatnom je bojom utisnut grb Republike Hrvatske, ispod kojeg su
utisnute riječi: »REPUBLIKA HRVATSKA – OVLAŠTENI RADNIK HRVATSKE AGENCIJE ZA
TELEKOMUNIKACIJE«.

Članak 8.

(1) Iskaznica ovlaštenog radnika Agencije smije se
upotrebljavati samo u svrhu obavljanja poslova kontrole u okviru nadležnosti
utvrđene Zakonom o telekomunikacijama, a svaka zlouporaba iskaznice povlači odgovornost
u skladu s posebnim propisima.

(2) Iskaznicu ovlaštenog radnika Agencije zabranjeno
je davati na uporabu drugim osobama.

Članak 9.

(1) Iskaznicu ovlaštenog radnika Agencije s pripadajućim
kožnim povezom izdaje Hrvatska agencija za telekomunikacije (u daljnjem tekstu:
Agencija), na temelju prethodno pribavljene suglasnosti ministarstva nadležnog
za telekomunikacije.

(2) Iskaznicu ovlaštenog radnika Agencije potpisuje
pred­sjednik Vijeća Agencije.

VraĆanje iskaznica

Članak
10.

(1)
Inspektor telekomunikacija, kojemu prestane državna služba u ministarstvu nadležnom
za telekomunikacije, ili koji je raspoređen na drugo radno mjesto, obvezan je s
danom prestanka državne službe, navedenim u rješenju o prestanku državne službe,
odnosno s danom raspoređivanja na drugo radno mjesto, navedenim u rješenju o
rasporedu na drugo radno mjesto, iskaznicu predati neposrednom čelniku.

(2) Ovlašteni radnik Agencije, kojemu prestane radni
odnos u Agenciji, ili koji je raspoređen na drugo radno mjesto, obvezan je s
danom prestanka radnog odnosa, navedenim u rješenju o prestanku radnog odnosa,
odnosno s danom raspoređivanja na drugo radno mjesto, navedenim u rješenju o
rasporedu na drugo radno mjesto, iskaznicu predati upravitelju Agencije.

(3) Vraćene
iskaznice iz stavka 1. i 2. ovoga članka poništavaju se i pohranjuju u
ministarstvu nadležnom za telekomunikacije, odnosno u Agenciji.

Privremeno oduzimanje iskaznica

Članak
11.

Inspektoru
telekomunikacija i ovlaštenom radniku Agencije privremeno će se oduzeti
iskaznica ako je protiv njih pokrenuta istraga ili je podignuta optužnica bez
pokretanja istrage, i to do okončanja postupka.

Gubitak ili nestanak iskaznica

Članak
12.

(1)
Inspektor telekomunikacija, koji izgubi iskaznicu ili na drugi način ostane bez
iskaznice, mora o tome bez odgode izvijestiti neposrednog čelnika.

(2)
Ovlašteni radnik Agencije, koji izgubi iskaznicu ili na drugi način ostane bez
iskaznice, mora o tome bez odgode izvijestiti upravitelja Agencije.

(3)
Inspektoru telekomunikacija i ovlaštenom radniku Agencije iz stavka 1. i 2.
ovoga članka izdat će se nova iskaznica nakon što je izgubljena ili na drugi način
nestala iskaznica oglašena nevažećom u »Narodnim novinama«.

VoĐenje popisa izdanih i vraĆenih iskaznica

Članak
13.

(1) Ministarstvo nadležno za telekomunikacije vodi
popis izdanih i vraćenih iskaznica inspektora telekomunikacija, koji sadrži
upisni broj, ime i prezime nositelja iskaznice, naziv radnog mjesta nositelja
iskaznice, broj iskaznice, nadnevak izdavanja iskaznice, potpis nositelja iskaznice,
nadnevak vraćanja iskaznice te prostor za upis napomena.

(2) Agencija vodi popis izdanih i vraćenih iskaznica
ovlaštenih radnika Agencije, koji sadrži upisni broj, ime i prezime nositelja
iskaznice, naziv radnog mjesta nositelja iskaznice, broj iskaznice, broj i
nadnevak suglasnosti ministarstva nadležnog za telekomunikacije, nadnevak
izdavanja iskaznice, potpis nositelja iskaznice, nadnevak vraćanja iskaznice te
prostor za upis napomena.

(3) Popis iz stavka 2. ovoga članka Agencija jedanput
godišnje dostavlja ministarstvu nadležnom za telekomunikacije.

Zamjena iskaznica

Članak
14.

(1)
Iskaznice nadzornika telekomunikacija i kontrolora radiofrekvencijskog spektra
Hrvatskog zavoda za telekomunikacije, koje su izdane prema propisima koji su važili
do dana stupanja na snagu Zakona o telekomunikacijama (»Narodne novine«, broj
122/03., 158/03. i 60/04.), zamijenit će se iskaznicama propisanima ovim
Pravilnikom u roku od 30 dana od dana stupanja na snagu ovoga Pravilnika.

(2) Do izdavanja iskaznica propisanih ovim
Pravilnikom, nadzornici telekomunikacija Hrvatskog zavoda za telekomunikacije,
koje je preuzelo ministarstvo nadležno za telekomunikacije, privremeno zadržavaju
iskaznice iz stavka 1. ovoga članka, u svrhu obavljanja poslova inspekcijskog
nadzora.

(3)
Iznimno od odredbe stavka 1. ovoga članka, kontrolori radiofrekvencijskog
spektra Hrvatskog zavoda za telekomunikacije privremeno zadržavaju iskaznice iz
stavka 1. ovoga članka, u svrhu obavljanja poslova kontrole, do početka rada
ovlaštenih radnika Agencije.

Propis koji prestaje vaŽiti

Članak
15.

Stupanjem
na snagu ovoga Pravilnika prestaje važiti Pravilnik o iskaznici nadzornika
telekomunikacija i ovlaštenog zaposlenika koji obavlja poslove kontrole
radiofrekvencijskog spektra (»Narodne novine«, broj 24/02.).

Stupanje na snagu Pravilnika

Članak
16.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-01/04-02/56

Urbroj:
530-01-04-1

Zagreb,
17. rujna 2004.

Ministar
**Božidar Kalmeta, dipl. ing**., v. r.

![](dodatni/349723.gif)
![](dodatni/349724.gif)

Pravilnik, NN 133/2004-2380